**ЗАКОН**

**О ИЗМЈЕНАМА УРЕДБЕ СА ЗАКОНСКОМ СНАГОМ**

**О КОМПЕНЗАЦИОНОМ ФОНДУ РЕПУБЛИКЕ СРПСКЕ**

Члан 1.

У Уредби са законском снагом о Компензационом фонду Републике Српске („Службени гласник Републике Српске“, бр. 46/20, 53/20 и 90/21), у члану 2. став 1. мијења се и гласи:

„(1) Циљ ове уредбе је пружање помоћи у спровођењу мјера превенције:

1. ради спречавања ширења инфекција вирусима, дијагностиковања, лијечења, рехабилитације и збрињавања лица обољелих од вируса и поствирусних реконвалесцената, те санирање посљедица насталих усљед појаве заразних болести и потешкоћа **насталих** усљед ширења заразне болести изазване вирусом корона (SARS-CoV-2),
2. ради спречавања настанка озбиљних поремећаја на тржишту узрокованих растом стопе инфлације и недостатком животних намирница, сировина, репроматеријала и енергената, те ублажавања посљедица настанка озбиљних поремећаја на тржишту у складу са посебним прописима.“

У ставу 2. тачка 1) мијења се и гласи:

„1) предузетницима и пословним субјектима у Републици Српској који су претрпјели или трпе штету изазвану околностима из члана 2. став 1. ове уредбе,“.

**Члан 2.**

У члану 3. став 4. мијења се и гласи:

„(4) Штетом, у смислу ове уредбе, сматра се пословни губитак предузетника и пословних субјеката који је настао као посљедица околности из члана 2. став 1. ове уредбе.“

Члан 3.

Члан 9. мијења се и гласи:

„(1) Средства из члана 7. став 1. ове уредбе одобравају се пословним субјектима и предузетницима који су претрпјели или трпе штету изазвану околностима из члана 2. став 1. ове уредбе, под условом:

1) да имају регистровано сједиште, односно пословну јединицу у Републици Српској,

2) да штета изазвана околностима из члана 2. став 1. ове уредбе утиче на одрживост пословања.

(2) Поступак додјеле средстава пословним субјектима и предузетницима спроводи се на основу јавног позива за додјелу средстава, у којем се обавезно наводe предмет, износ расположивих средстава за додјелу, услови за учешће, списак потребне документације, образац захтјева, начин, мјесто и рок за подношење захтјева.

(3) Компензациони фонд утврђује износ средстава расположивих за додјелу, а ресорно надлежно министарство расписује јавни позив за додјелу средстава, који објављује у једном од средстава јавног информисања доступном на територији Републике Српске и на интернет страници надлежног министарства.

(4) **Ресорно надлежно министарство спроводи поступак, и по завршеном поступку јавног позива доставља Управном одбору Компензационог фонда приједлог за додјелу средстава.**

**(5) Одлуку о исплати средстава финансијске и нефинансијске помоћи и подстицаја доноси Управни одбор Компензационог фонда.**

**(6)** На приједлог Управног одбора Компензационог фонда Влада доноси уредбу којом прецизира начин и поступак утврђивања настале штете и објављивање јавног позива за додјелу средстава пословним субјектима и предузетницима који су претрпјели или трпе штету изазвану околностима из члана 2. став 1. ове уредбе.“

Члан 4.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-402/22 ПОТПРЕДСЈЕДНИК

Датум: 14. априла 2022. године НАРОДНЕ СКУПШТИНЕ

Денис Шулић